DA Den Europæiske Unions Tidende CE 78/40

(2004/C 78 E/0039)

SKRIFTLIG FORESPØRGSEL P-1596/03

af Regina Bastos (PPE-DE) til Kommissionen

(6. maj 2003)

Om: Lukning af »Schuh-Union« i Ponte de Lima, Portugal

Den tyske skoproducent Schuh-Union nedlagde den 30. april 2003 sin fabrik i Ponte de Lima, hvorved over 180 arbejdstagere blev arbejdsløse. Fabrikkens ledelse informerede arbejdstagerne om nedlæggelsen i en simpel meddelelse, der var ophængt ved fabrikkens indgang.

Virksomheden havde undertegnet en protokol, der indeholdt en garanti for, at den ville blive i Ponte de Lima i mindst tyve år. Den har nu imidlertid lukket portene efter kun tolv års drift.

Som begrundelse for lukningen fremførte ledelsen det argument, at der manglede ordrer, men i virkeligheden var disse ordrer blevet omdirigeret til andre fabriksenheder i Rumænien og Tyrkiet, hvor arbejdskraften var billigere.

Allerede i maj 2002 nedlagde Schuh-Union sit fabriksanlæg i Maia (Portugal) med det formål at flytte produktionen til Rumænien, hvorved 460 arbejdstagere blev sendt ud i arbejdsløshed. Ledelsen meddelte på daværende tidspunkt, at denne fabriksnedlæggelse ville gøre det muligt at opretholde produktionen i Ponte de Lima uden personalenedskæringer.

Ikke desto mindre nedlagde Schuh-Union i oktober 2002 afdelingen for tilskæring og syning i sit fabriksanlæg i Ponte de Lima, hvilket medførte omgående afskedigelse af 172 arbejdstagere.

Det understreges, at 97 % af arbejdstagerne på denne fabrik er kvinder i alderen mellem 40 og 50 år, som naturligvis vil have meget svært ved at finde anden beskæftigelse, især i et område med så begrænsede muligheder.

Kommissionen bedes på denne baggrund besvare følgende:

— Har virksomheden Schuh-Union fået tildelt fællesskabsmidler?

— Hvis dette er tilfældet, hvilke beløb var der så tale om, hvornår blev de tildelt, og hvilke betingelser var knyttet til tildelingen?

Supplerende svar på Kommissionens vegne afgivet af Michel Barnier

(30. september 2003)

Kommissionen skal meddele det ærede medlem, at virksomheden »Schuh-Union« ikke har modtaget støtte fra Den Europæiske Socialfond. Til gengæld har virksomheden opnået medfinansiering fra Den Europæiske Fond for Regionaludvikling (EFRU) på 199 431000 PTE (samlet udgift: 280 735 000 PTE) inden for rammerne af to projekter, der blev godkendt den 12. november 1992, under PNICIAP-programmet, og den 2. marts 1998, under programmet for modernisering af den økonomiske struktur.

Denne støtte har medlemsstaten ydet inden for rammerne af en støtteordning, som Kommissionen har godkendt. Medlemsstaten skal sørge for, at Fællesskabets konkurrenceregler bliver overholdt. Kommissionen vil anmode de portugisiske myndigheder om at kontrollere, hvorvidt de gældende regler er overholdt for den støtte, der er ydet til virksomheden »Schuh-Union«.

Ansvaret for virksomhedernes lokalisering ligger først og fremmest hos de pågældende virksomhedsledere. Imidlertid skal medlemsstaterne inden for rammerne af den nye ordning for programmeringsperioden 2000-2006 sikre, at der ikke er nogen væsentlig ændring af de projekter, der har modtaget støtte fra strukturfondene, inden for et tidsrum på fem år fra det tidspunkt, hvor der blev truffet beslutning om at yde støtten, herunder »ændring af lokalisering for en produktionsvirksomhed« (1). De retningslinjer for statsstøtte med regionalt sigte, som Kommissionen vedtog den 10. marts 1998, fastsætter, at de finansierede aktiver og de nye stillinger skal være permanente i mindst fem år fra det tidspunkt, hvor den investering, for hvilken støtten er ydet, er foretaget.

(1) Artikel 30, stk. 4, litra b), i Rådets forordning (EF) nr. 1260/1999 af 21. juni 1999.